  Туспуктэм: Руслан Нуриахметов Наталия Сильвестрова Ижкарын Кузебай Герд нимо йӧскалык гимназиын удмурт гожъясьёслэсь ужъёссэс вольыт лыдӟонъя «Удмуртилэн улэп классикаез» («Живая классика Удмуртии») вожвылъяськон ортчиз. Туэ нырысьсэ сое элькун инлыкен радъязы. Со сярысь ивортодэтъя «Удмуртия» агентстволэн корреспондентэзлы вожвылъяськонлэн кичӧлтӥсез, дышетон юртлэн кивалтӥсез Татьяна Волкова вераз. Вожвылъяськонлэн заочной люкетаз 120 нылпи садъёсысь пиналъёс, 1-4, 5-7, 8-11-тӥ классъёсын дышетскисьёс пыриськизы. Соос пӧлысь 30-зэ тужгес но устооссэ бырйизы. Финалэ Ижкарысь, Шаркан, Балезино, Можга, Пичи Пурга но мукет ёросъёсысь нылпиос вуизы. Конкурсын Кузебай Гердлэн, Ашальчи Окилэн, Лия Малыхлэн, Василий Садовниколэн, Вениамин Ившинлэн но мукет удмурт гожъяськисьёслэн ужъёссы чузъяськизы. Школаосын дышетскисьёс проза амалэн гожтэм произведениосты лыдӟизы, нош нылпи садъёсы ветлӥсьёс - кылбуръёс. Татьяна Волкова пиналъёслэсь рос-прос дасяськемзэс пусйиз. « Сыӵе умой конкурс ортчиз, сыӵе артистичной нылпиос, ми воксё паймимы! Зэмос артистъёс! Ми бӧрдӥм но, серекъям но. Сокем быгатӥзы нылпиос умой лыдӟыны произведениосты. <…> Вераны кулэ, туж трос милям элькунамы бадӟым быгатонлыкен нылпиос » Татьяна Волкова, Кузебай Герд нимо йӧскалык гимназилэн кивалтӥсез Котькуд класс категориын вормисьёсты но призёръёсты бырйизы. Жюрилэн ужез шуг вал, пиналъёс быгатонлыкъёсынызы сокем зол паймытӥзы, куинь дышетскисьлы нимысьтыз кузьымъёс сётӥзы на. Вожвылъяськонэз радъясьёс оско, вуоно аре вожвылъяськон эшшо но паськыталоз, Удмуртиысь сяна, мукет но улосвылъёсысь пыриськисьёс луозы. Тодэ вайытом, «Живая классика» огъяросси вожвылъяськонлэсь улосвыл люкетсэ йӧскалык кылъёсын но ортчытыны ӵектонэн Кузебай Герд нимо гимназия но Удмуртиысь дышетонъя но тодосъя министерство 2021-тӥ арын сӥзьыл потӥзы. 2022-тӥ арын «Удмуртилэн улэп классикаез» вожвылъяськон гимназиысь дышетскисьёс пӧлын ортчиз.  Ватсалом, 2023-тӥ арын «Живая классика» огъяросси вожвылъяськонлэн улосвыл люкетаз Глазкарысь, Ижкарысь но Воткаысь пиналъёс вормизы.  Тегъёс: удмурткыл пиналъёс вожвылъяськон Ижкар Удмуртия  